### Beslutningstema

I denne sag træffes beslutning om frigivelse af midler til projektering og anlæg af sideudvidelse og vigepladser

### Historik

Forvaltningen modtager med mellemrum henvendelser fra borgere, der oplever udfordringer ved smalle veje, dels grundet øget trafik og dels grundet at maskinerne i landbruget bliver større.

Beslutning fra Teknik- og Miljøudvalget, 13. juni 2023, pkt. 10:

Indstillingen anbefales ikke, idet udvalget ønsker et nyt oplæg til midlernes anvendelse på konkrete anlæg.

### Sagsfremstilling

Tønder Kommune har mange kl. 3 (fordelingsveje) og kl. 4 (mindre veje) asfaltveje i åbent land, som har en kørebanebredde, der ikke lever op til stillede retningslinjer for kørebaner i åbent land. En stor del af disse asfaltveje i kommunen er vigtige forbindelser i infrastrukturen med passage af lastbiler, busser, landbrugskøretøjer mm.
Fælles udfordring, for både fordelingsveje og mindre veje er den smalle kørebanebredde, som på kl. 3 (fordelingsveje) ligger på ca. 5 - 5,3 m og på kl. 4 (mindre veje) ligger på ca. 3 - 4 m. Dette bevirker, at modkørende køretøjer ikke kan passere hinanden uden at køre på vejkanten og rabatten (kantforstærkningen). Herved beskadiges vejkanten, og der er løbende behov for vedligeholdelse af kantforstærkningen. Dybe trafikfarlige huller i kantforstærkningen medfører gener for trafikanterne. Mange af disse veje har i forvejen nedslidt asfaltbelægning med sætningsskader og kan med fordel planlægges afdækket med evt. forstærkningsbelægning efterfølgende.

Forvaltningen har, på baggrund af borgerhenvendelser/driftsforhold samt trafikale forhold, udarbejdet en liste med vejstrækninger for vejudvidelser (evt. vigepladser) til opgradering af kørebanebredden. Formålet er forbedring af trafikale forhold, herunder fremkommeligheden og evt. tilpasning af vejens tværprofiler, således der skabes ensartet og naturlig overgang på vejene. Det vil forbedre vejvedligeholdelsen samt optimere planlægning og koordinering i forhold til kommende asfaltarbejder.

For at have et oplyst grundlag for at udarbejde de enkelte projekter har forvaltningen udarbejdet et internt paradigme i forhold til løsning på de forskellige vejklasser.

Der er p.t. ønske om 5 projekter i størrelsen 2,5 mio kr. til 9,7 mio kr. Da der er tale om en væsentlig større økonomi end de afsatte midler, ønsker forvaltningen at udarbejde skitseprojekter og udbudsforløb på hver enkelt, blandt andet for at få belyst om og i hvilken grad anlæg af vigepladser, fremfor generel vejudvidelse, kan løse de lokale udfordringer. Der arbejdes efter at have skitseprojekter klar i august således, at der kan vælges/prioriteres.

Sagen genoptages:

TMU besluttede på mødet den 13. juni, at forvaltningen skulle fremlægge konkrete forslag til prioritering af midler.

De 5 projekter er vurderet og prissat. For hvert projekt er der vurderet på effekten af, at etablere vigepladser, vejudvidelse samt et eventuelt alternativ til de to løsninger. Der er udarbejdet løsningsforslag samt en stillingtagen til i hvilken grad de beskrevne løsninger vil have en effekt, der står i forhold til den nødvendige investering. Anlægs overslag er inklusiv 30 % til uforudsete udgifter men eksklusiv projektering og opmåling. Overslaget forventes samlet set at kunne holde.

[adresse]: Vurdering er at effekt af vigepladser vil være så lav, at der ikke er regnet på løsningen. En sideudvidelse til 6,4 m. er beregnet til kr. 11,5 mio. kr.

[adresse]: Anbefaling fra rådgiver er at nedskilte til 60 mm/t , fjerne bevoksning i inderkurver samt pålægge de nødvendige servitutter. Dette sammen med kantforstærkning 0,5 m. Anlægsoverslag 0,85 mio. kr. Vigepladser vurderes til kun at have lav effekt, da dårlige oversigtsforhold betyder, at effekt kun opnås lige ved lommen. Anlægsoverslag 0,5 mio. kr. Sideudvidelse til 6,0 m. anslås til 6,0 mio. kr.

Hølleskovvej: Anbefaling fra rådgiver er at nedskilte til 60 km/t. kombineret med nødvendig skiltning omkring sving. Beplantning i inderkurver fjernes, og de nødvendige servitutter pålægges. Anlægsoverslag 0,175 mio kr. Vigepladser vurderes til at have en lav effekt og anbefales ikke. Anlægsoverslag 0,375 mio. kr. Sideudvidelse vil skabe bedre fremkommelighed og tryghed, men der vil stadig være udfordringer med oversigtsforhold i de små kurver. Anlægsoverslag 3,750 mio. kr.

[adresse]: Anbefaling fra rådgiver er nedskiltning til 60 km/t. på dele af strækningen evt. kun hvor oversigt er begrænset. Beplantning fjernes i inderkurver og der pålægges de nødvendige servitutter. Rabatten forstærkes på inderste 0,5 m. Der etableres forstærkede grusbelagte rabatter fremfor de eksisterende der ligger i græs. Anlægsoverslag 1,3 mio. kr. Vigepladser vurderes til ikke at have stor effekt og kan ikke anbefales. Anlægsoverslag 0,85 mio. kr. Sideudvidelse til 6,0 m. med forstærkning af rabat. Anlægsoverslag 9,9 mio. kr.

[adresse]: Anbefaling fra rådgiver er nedskiltning, fjernelse af beplantning, pålægning af servitutter samt kantforstærkning, anlægsoverslag 0,750 mio. kr. Vigelommer vurderes til at have så lav effekt at der ikke er regnet på dem. Sideudvidelse til 6,4 m. samt kantforstærkning. Udvidelse bør ske ensidigt mod vest grundet cykelsti i østside. Anlægsoverslag 8,0 mio. kr. Rådgiver finder ikke at investering står i forhold til det opnåede resultat.

### Økonomi

Der er på budget 2023 afsat 1,046 mio til projektering og udførelse.

### Direktøren for Teknik/Miljø, Service og Beskæftigelse indstiller,

at der prioriteres blandt de ovenfor beskrevne projekter,

at der gives en anlægsbevilling og frigives et rådighedsbeløb på 1,046 mio kr.,

at indstillingen videresendes til Økonomiudvalget og Kommunalbestyrelsen.

### Beslutning

Indstillingen anbefales ikke, idet udvalget ønsker, at punktet udskydes til 2024 på baggrund af en evaluering af allerede etablerede løsninger på [adresse] og [adresse] med henblik på finanisering indenfor ny anlægsramme for 2024.